PREVOD

Sporazum

med Evropsko unijo in Republiko Hrvaško o sodelovanju Republike Hrvaške v misiji Evropske unije za krepitev pravne države na Kosovu (EULEX KOSOVO)

EVROPSKA UNIJA (EU)

na eni strani in

REPUBLIKA HRVAŠKA

na drugi strani,

v nadaljnjem besedilu "pogodbenici",

OB UPOŠTEVANJU —

Skupnega ukrepa 2008/124/SZVP z dne 4. februarja 2008 o misiji Evropske unije za krepitev pravne države na Kosovu (EULEX KOSOVO) [1], ki ga je sprejel Svet Evropske unije,

povabila Republiki Hrvaški, da sodeluje v misiji Evropske unije za krepitev pravne države na Kosovu (v nadaljnjem besedilu "EULEX KOSOVO"),

Sklepa Političnega in varnostnega odbora z dne 7. februarja 2008 o potrditvi povabila Republike Hrvaške k sodelovanju v EULEX KOSOVO na podlagi oprostitve skupnih stroškov,

uspešnega zaključka procesa oblikovanja sil ter priporočila poveljnika civilne operacije EU in Odbora za civilne vidike kriznega upravljanja, da se da soglasje k sodelovanju Republike Hrvaške v EULEX KOSOVO,

odločitve Republike Hrvaške z dne 2. julija 2008, da sodeluje v EULEX KOSOVO,

Sklepa Političnega in varnostnega odbora z dne 4. julija 2008 o sprejetju prispevka Republike Hrvaške k EULEX KOSOVO —

STA SE DOGOVORILI O NASLEDNJEM:

Člen 1

Sodelovanje v operaciji

1. Republika Hrvaška se pridruži Skupnemu ukrepu 2008/124/SZVP z dne 4. februarja 2008 o misiji Evropske unije za krepitev pravne države na Kosovu (EULEX KOSOVO) in vsem skupnim ukrepom ali sklepom, s katerimi Svet Evropske unije sklene, da bo podaljšal EULEX KOSOVO, v skladu z določbami tega sporazuma in vsemi potrebnimi izvedbenimi ukrepi.

2. Prispevek Republike Hrvaške k EULEX KOSOVO ne posega v avtonomijo odločanja Evropske unije.

3. Republika Hrvaška zagotovi, da njeno osebje, ki sodeluje v EULEX KOSOVO, svoje naloge opravlja v skladu s:

- Skupnim ukrepom 2008/124/SZVP in njegovimi morebitnimi poznejšimi spremembami,

- operativnim načrtom,

- izvedbenimi ukrepi.

4. Osebje, ki ga Republika Hrvaška dodeli EULEX KOSOVO, upošteva pri opravljanju svojih nalog in pri svojem ravnanju zgolj interese EULEX KOSOVO.

5. Republika Hrvaška pravočasno obvesti poveljnika civilne operacije in vodjo EULEX KOSOVO (v nadaljnjem besedilu "vodja misije") o kakršnih koli spremembah njenega prispevka k EULEX KOSOVO.

6. Osebje, dodeljeno EULEX KOSOVO, opravi zdravniški pregled in cepljenja, njegovo zdravstveno sposobnost pa potrdi pristojni organ v Republiki Hrvaški. Osebje, dodeljeno EULEX KOSOVO, predloži kopijo tega zdravniškega spričevala.

Člen 2

Status osebja

1. Status osebja, ki ga Republika Hrvaška prispeva k EULEX KOSOVO, urejajo določbe o statusu misije, ki so v skladu s členom 10(1) Skupnega ukrepa 2008/124/SZVP.

2. Brez poseganja v določbe o statusu misije iz odstavka 1 tega člena je Republika Hrvaška pristojna za svoje osebje, ki sodeluje v EULEX KOSOVO.

3. Republika Hrvaška je pristojna za zahtevke v zvezi s sodelovanjem v EULEX KOSOVO, ki jih vloži njeno osebje ali se nanj nanašajo. Republika Hrvaška je pristojna za vlaganje kakršnih koli pravnih sredstev, zlasti po sodni poti ali za disciplinske ukrepe, zoper svoje osebje, in sicer v skladu s svojimi zakoni in predpisi.

4. Republika Hrvaška se zaveže, da bo ob podpisu tega sporazuma dala izjavo o opustitvi odškodninskih zahtevkov do vsake države, ki sodeluje v EULEX KOSOVO. Vzorec te izjave je priložen temu sporazumu.

5. Države članice Evropske unije se obvezujejo, da bodo ob podpisu tega sporazuma dale izjavo o opustitvi odškodninskih zahtevkov za sodelovanje Republike Hrvaške v EULEX KOSOVO. Vzorec te izjave je priložen temu sporazumu.

Člen 3

Tajni podatki

1. Republika Hrvaška sprejme ustrezne ukrepe, da zagotovi varovanje tajnih podatkov EU v skladu s predpisi Sveta Evropske unije o varovanju tajnosti, vsebovanimi v Sklepu Sveta 2001/264/ES [2], in v skladu z drugimi smernicami pristojnih organov, vključno s smernicami vodje misije.

2. V okviru EULEX KOSOVO se uporabljajo določbe Sporazuma med Republiko Hrvaško in Evropsko unijo o varnostnih postopkih za izmenjavo zaupnih informacij, podpisanega 10. aprila 2006 [3].

Člen 4

Struktura poveljevanja

1. Vse osebje, ki sodeluje v EULEX KOSOVO, ostane pod polnim poveljstvom svojih nacionalnih organov.

2. Nacionalni organi prenesejo operativni nadzor na poveljnika civilne operacije, ki izvaja poveljevanje in nadzor na strateški ravni.

3. Vodja misije prevzame odgovornost za EULEX KOSOVO in v zvezi z njo izvaja poveljevanje in nadzor na območju operacije.

4. Vodja misije poveljuje osebju, skupinam in enotam iz sodelujočih držav, kot jih dodeli poveljnik civilne operacije, in jih nadzoruje, odgovoren pa je tudi za upravljanje in logistiko, kar med drugim obsega sredstva, vire in informacije, ki so na razpolago EULEX KOSOVO.

5. Republika Hrvaška ima v skladu s pravnimi instrumenti iz člena 1(1) tega sporazuma pri vsakodnevnem vodenju operacije enake pravice in obveznosti kot države članice Evropske unije, ki sodelujejo v operaciji.

6. Vodja misije je odgovoren za disciplinski nadzor nad osebjem EULEX KOSOVO. Morebitne disciplinske ukrepe izvaja pristojni nacionalni organ.

7. Republika Hrvaška imenuje vodjo nacionalnega kontingenta (v nadaljnjem besedilu "NCL"), ki zastopa njen nacionalni kontingent v EULEX KOSOVO. NCL poroča vodji misije o nacionalnih zadevah in je odgovoren za vsakodnevno disciplino kontingenta.

8. Evropska unija sprejme sklep o zaključku operacije po posvetovanju z Republiko Hrvaško, če Republika Hrvaška na dan zaključka operacije še vedno prispeva k EULEX KOSOVO.

Člen 5

Finančni vidiki

1. Republika Hrvaška prevzame kritje vseh stroškov, povezanih z njenim sodelovanjem v operaciji, razen stroškov, za katere je v operativnem proračunu operacije predvideno skupno financiranje.

2. V primeru smrti, telesne poškodbe, izgube ali škode, ki jo, tam kjer poteka operacija, utrpi lokalno prebivalstvo ali pravne osebe, Republika Hrvaška, kolikor je bila dokazana njena odgovornost, plača odškodnino pod pogoji, določenimi v določbah o statusu misije iz člena 2(1).

Člen 6

Določbe o izvajanju tega sporazuma

Generalni sekretar Sveta Evropske unije/visoki predstavnik za skupno zunanjo in varnostno politiko sklene z ustreznimi organi Republike Hrvaške vse potrebne tehnične in upravne dogovore o izvajanju tega sporazuma.

Člen 7

Neizpolnjevanje obveznosti

Če ena izmed pogodbenic ne izpolni svojih obveznosti, določenih v tem sporazumu, ima druga pogodbenica pravico, da ta sporazum odpove s pisnim obvestilom, poslanim z enomesečnim odpovednim rokom po diplomatski poti.

Člen 8

Reševanje sporov

Spori v zvezi z razlago ali uporabo tega sporazuma se med pogodbenicama rešujejo po diplomatski poti.

Člen 9

Začetek veljavnosti

1. Ta sporazum začne veljati prvi dan prvega meseca, potem ko se pogodbenici po diplomatski poti obvestita o zaključku za to potrebnih notranjih postopkov.

2. Ta sporazum se uporablja začasno od dne podpisa.

3. Ta sporazum velja ves čas trajanja prispevka Republike Hrvaške k operaciji.

V Bruslju, 24. novembra 2008 v dveh izvodih v angleščini.

Za Evropsko unijo

Za Republiko Hrvaško

[1] UL L 42, 16.2.2008, str. 92.

[2] UL L 101, 11.4.2001, str. 1.

[3] UL L 116, 29.4.2006, str. 73.

--------------------------------------------------

PRILOGA

IZJAVI

iz člena 2(4) in (5)

Izjava držav članic EU:

"Države članice EU, ki uporabljajo Skupni ukrep EU 2008/124/SZVP z dne 4. februarja 2008 o misiji Evropske unije za krepitev pravne države na Kosovu, EULEX KOSOVO, si bodo prizadevale, kolikor to dopuščajo njihovi notranji pravni sistemi, v čim večji meri opustiti zahtevke do Republike Hrvaške zaradi telesne poškodbe in smrti svojega osebja ali škode ali izgube sredstev, ki jim pripadajo in se uporabljajo v okviru EULEX KOSOVO, če je takšno telesno poškodbo, smrt, škodo ali izgubo:

- povzročilo osebje Republike Hrvaške pri opravljanju svojih nalog v povezavi z EULEX KOSOVO, razen v primeru hude malomarnosti ali namerne kršitve,

ali

- uporaba sredstev, ki pripadajo Republiki Hrvaški, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja EULEX KOSOVO iz Republike Hrvaške pri uporabi teh sredstev."

Izjava Republike Hrvaške:

"Republika Hrvaška si bo kot udeleženka v misiji Evropske unije za krepitev pravne države na Kosovu EULEX KOSOVO, vzpostavljeni s Skupnim ukrepom EU 2008/124/SZVP z dne 4. februarja 2008, prizadevala, kolikor to dopušča njen notranji pravni sistem, v čim večji meri opustiti zahtevke do katere koli druge države, sodelujoče v EULEX KOSOVO, zaradi telesne poškodbe in smrti svojega osebja ali zaradi škode ali izgube sredstev, ki ji pripadajo in se uporabljajo v okviru EULEX KOSOVO, če je takšno telesno poškodbo, smrt, škodo ali izgubo:

- povzročilo osebje pri opravljanju svojih nalog v povezavi z EULEX KOSOVO, razen v primeru hude malomarnosti ali namerne kršitve,

ali

- uporaba sredstev, ki pripadajo sodelujočim državam v EULEX KOSOVO, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja EULEX KOSOVO pri uporabi teh sredstev."

--------------------------------------------------